વડા પ્રધાન નરેન્દ્ર મોદી જે સ્વપ્ન જુએ છે તેને પૂરું કરવાની ક્ષમતા પણ તેમનામાં રહેલી છે. નરેન્દ્ર મોદી જ્યારે ગુજરાતના મુખ્યમંત્રી હતા ત્યારે તેઓએ ગિફ્ટ સિટીમાં મુંબઇ સ્ટોક એક્સચેન્જ જેવા શેરબજારની લે-વેચ થાય તેવું સ્વપ્ન જોયું હતું અને હવે વડા પ્રધાન બન્યા બાદ આ સ્વપ્ન સાકાર કર્યું છે. વડા પ્રધાનની ગુજરાત મુલાકાત દરમ્યાન તેઓના હસ્તે જ જેનું ઉદ્ઘાટન થયેલું તે ઇન્ડિયન ઇન્ટરનેશનલ એક્સચેન્જ તેમાંનું એક સીમાચિહ્ન છે. અહીં દેશ-વિદેશની નોંધાયેલી કંપનીઓના શેરોની લે-વેચ થઇ શકશે. સાથે દુનિયાભરનાં બજારોમાં પણ ખરીદ-વેચાણ કરી શકાશે. ભલે તે સોનું, ચાંદી, કોપર હોય કે ક્રૂડ ઓઇલ કે પછી વિદેશી ચલણ તમામની લે-વેચ ભારતમાં માત્ર ગિફ્ટ સિટીમાંથી થશે. એ માટે ગિફ્ટ સિટીમાં ૧૬ માળનો અલાયદો ટાવર ઊભો કરવામાં આવ્યો છે. જેમાં શેર બ્રોકરો,બેન્ક અને ફાઇનાન્સ સાથે જોડાયેલી સંસ્થાઓને જગ્યાઓ આપવામાં આવી છે.